**ZÁPIS č. 2**

 **Z RIADNEHO ZASADNUTIA SPRÁVNEJ RADY TASR**

 **21. februára 2019 so začiatkom o 14.00 h**

**Prítomní členovia Správnej rady:** Vladimír Masár, Boris Chovanec, Peter Alakša, Richard Kvasňovský, Ján Sand

**Ospravedlnení:** -

**Hostia:** Vladimír Puchala, generálny riaditeľ TASR

**Miesto konania:** TASR, Dúbravská cesta 14, Bratislava

**--------------------------------------------------------------------------------------------------------------------------**

Rokovanie v zmysle čl. 3, 5, ods. 1 a čl. 9 ods. 6 Rokovacieho poriadku SR TASR viedol predseda SR TASR Vladimír Masár. Konštatoval, že rada je uznášaniaschopná, navrhol program zasadnutia a dal o ňom hlasovať.

**Program:**

**1. Správa o činnosti TASR za 2. polrok 2018**

**2. Rôzne**

**UZNESENIE č. 3/2019:**

Členovia SR TASR schválili program zasadnutia:

ZA: 5 PROTI: 0 ZDRŽAL SA: 0

**Uznesenie bolo prijaté.**

**----------------------------------------------------------------------------------------------------------------------------------------------------**

**1. Správa o činnosti TASR za 2. polrok 2018**

*Podľa GR TASR V. Puchalu úlohy, ktoré Tlačovej agentúre Slovenskej republiky (ďalej len TASR) vyplývajú zo zákona č. 385/2008 Z. z. o Tlačovej agentúre Slovenskej republiky a o zmene niektorých zákonov* ***agentúra v druhom polroku 2018 splnila.*** *TASR bola vo svojom spravodajstve* ***slobodná a nezávislá.*** *Spravodajstvo nebolo v prospech či v neprospech žiadnej politickej, hospodárskej, náboženskej, etnickej alebo inej záujmovej skupiny.*

*TASR vydala v hodnotenom* ***období 140 258 multimediálnych správ****. V slovnom spravodajstve priniesla 77 853 správ, vydala 8 575 zvukov, 49 377 fotografií a 4 453 videospráv.*

*Súhrnné náklady dosiahli za druhý polrok výšku 2 573 534 EUR. Celkové výnosy za druhý polrok dosiahli čiastku 2 411 825 EUR.* ***TASR******ukončila rok 2018 s konečným ziskovým hospodárskym výsledkom vo výške 20 921 EUR.***

***Za druhý polrok 2018 dosiahli príjmy TASR 2 577 820 EUR, čo spolu s príjmami za prvý polrok predstavuje 109,27 %-né plnenie rozpočtu. Výdavky za druhý polrok boli vykázané vo výške 2 736 312 EUR, čo v percentuálnom vyjadrení predstavuje spolu s prvým polrokom čerpanie rozpočtu vo výške 103,23 %. Na základe uvedených pohybov TASR ukončila rok 2018 s prebytkom vo výške 420 243 EUR****.*

*V. Puchala uviedol, že išlo o veľmi úspešné obdobie pre agentúru. Podarilo sa uzavrieť zmluvy so všetkými relevantnými mediálnymi klientmi. Rovnako sa TASR dohodla na odbere servisu od agentúry AFP, čím si posilnila kredibilitu u odberateľov. TASR dokončila projekt venovaný osmičkovým výročiam, kde veľký úspech zaznamenala najmä výstava fotografií TASR v Národnom múzeu v Prahe. TASR ponúkla odberateľom aj nový projekt Rodinné striebro, kde ide o veľkú sériu fotografií rôznych pamiatok, národných parkov a zaujímavých miest Slovenska z výšky. Úspešný polrok má za sebou aj spravodajský web teraz.sk, ktorý má každý mesiac v priemere 650,000 unikátnych čitateľov.*

*TASR bola v hodnotenom období efektívnou a užitočnou agentúrou pre klientov i pre verejnosť.* ***Dodávala správy všetkým relevantným médiám, ale i štátnym inštitúciám, samospráve, komerčným klientom a verejnosti. TASR zvýšila príjmy v segmente médií.***

 *TASR* ***zaznamenala v svojom multimediálnom spravodajstve všetky podstatné udalosti*** *zo Slovenska, zo zahraničia, ekonomiky, športu. Dôsledne a vyvážene zaznamenala dianie v komunálnych voľbách, ktoré patrili k najvýznamnejším veľkým udalostiam hodnoteného obdobia. Redaktori sledovali vývoj na politickej scéne, vývoj vyšetrovania vraždy novinára a jeho priateľky, problematiku štátneho rozpočtu, otázky brexitu, ale napríklad i úspechy našich klubov a športovcov. Agentúra prinášala informácie pre verejnosť bez ohľadu na ich komerčnú hodnotu.*

V. Masár sa poďakoval V. Puchalovi za odprezentovanie materiálu. Správna rada v diskusii ocenila hospodárenie TASR, vyváženosť výstupov a plnenie úloh stanovených zákonom. Predseda rady predniesol návrh na uznesenie:

**UZNESENIE č. 4/2019:**

SR TASR berie na vedomie Správu o činnosti TASR za 2. polrok.

ZA: 5 PROTI: 0 ZDRŽAL SA: 0

**Uznesenie bolo prijaté.**

**----------------------------------------------------------------------------------------------------------------------------------**

**2. Rôzne**

Správna rada v súlade so Zákonom č. 385/2008 Z. z. z 23. septembra 2008 o Tlačovej agentúre Slovenskej republiky , § 12 ods. 1 b) na základe dosiahnutých pracovných výsledkov GR odsúhlasila pre generálneho riaditeľa odmenu vo výške 6-násobku mesačnej mzdy vzhľadom na pozitívne hospodárske výsledky agentúry a kvalitu plnenia úloh.

Predseda Správnej rady TASR Vladimír Masár vyjadril presvedčenie, že TASR bude aj v budúcom období stabilným pilierom verejnoprávnosti s jasne stanoveným modelom financovania a rozvoja.

Keďže išlo o posledné zasadnutie Správnej rady v súčasnom zložení, predseda Správnej rady Vladimír Masár sa poďakoval za vykonanú prácu GR TASR aj členom Správnej rady.

Správna rada TASR želá novozvoleným členom, ktorí nastúpia od marca 2019, všetko najlepšie a dobré rozhodnutia v prospech rozvoja TASR.

Predseda SR TASR V. Masár v súlade s Rokovacím poriadkom SR TASR ukončil zasadnutie rady.

Bratislava, 21. februára 2019

Zapísal:

Vladimír Masár v.r.